એક તરફ સંગીતમાર્તન્ડ કક્ષાના સંગીતશિલ્પીઓ પોતે જ નવી સિમ્ફનીઓ તેમ જ સંગીતનું સર્જન કરે અને સાથે સાથે નવોદિત સંગીતવિદ્યાર્થીઓ એમની પાસે તાલીમ લે અને સંગીતની દુનિયામાં પ્રવેશી વૈશ્વિક સ્તરે પોતાનું તેમ જ બોસ્ટન ફિલહાર્મોનિક ઓર્કેસ્ટ્રાનું નામ ઉજાગર કરી શકે એ જ મૂળ આશય હતો. આ તરફ એ વખતના તવંગર ડોક્ટરો, વકીલો, ઉદ્યોગપતિઓ આ પ્રવૃત્તિના હિતેચ્છુઓ બની એને ઉત્તેજન અને વેગ આપતા. એ જમાનામાં સંગીતકારોના વૃંદની સાથે સાથે શ્રોતાવૃંદ પણ એટલું જ વિકસ્યું હતું. બેન્જામિનના અથાગ પુરુષાર્થમાં અનેક સંગીતકારો જોડાયા અને જોતજોતાંમાં બોસ્ટન સર્વશ્રેષ્ઠ સંગીતકારોનું ધામ બની ગયું. આખા વિશ્વમાં આજે એનો ડંકો વાગે છે.